Закона за здравното осигуряване (ЗЗО)
Промени в Закон за зравното осигуряване 2012
Това са най-новите изменения в разпределението на здравноосигурителните вноски за 2012 г. и промените в Закона за здравното осигуряване (ЗЗО), които са направени със Закона за бюджета на Националната здравноосигурителна каса (ЗБНЗОК), в сила от 01.01.2012 г.

 Размер и разпределение на задължителните здравноосигурителни вноски за 2012 г.

1. Размер на здравноосигурителните вноски

На основание чл. 2 от Закон за бюджетана НЗОК за 2012 г. здравноосигурителната вноска се запазва в размер 8%.

2. Разпределение на здравноосигурителните вноски

Съотношението 60:40 между осигуряващия и осигурения се запазва:

- 3,2 % за сметка на осигуреното лице;

- 4,8 % за сметка на осигуряващия;

- 8 % за сметка на самоосигуряващите се лица.

Промените в Закона за здравното осигуряване

Със ЗБНЗОК за 2012 г. са направени следните изменения и допълнения в Закона за здравното осигуряване:

1. Морските лица вече ще се осигуряват здравно върху избрания месечен осигурителен доход по чл. 4а, ал. 1 от КСО, а не както до сега върху избран месечен осигурителен доход между минималния и максималния размер на осигурителния доход за самоосигуряващите се лица, определен със ЗБДОО за съответната година. С други думи, осигурителния доход на морските лица за здравното осигуряване се уеднаквява с дохода, върху който тези лица се осигуряват за ДОО (чл. 40, ал. 1, т. 2а от ЗЗО);

2. Срока за внасяне на дължимите здравноосигурителни вноски за лицата, които работят без трудово правоотношение се уеднаквява със срока за внасяне на осигурителните вноски за ДОО. Вноските се внасят до 10-о число на месеца, следващ месеца на изплащане на възнаграждението (чл. 40, ал. 1, т. 3, буква „в” от ЗЗО);

3. Прецизиране на разпоредбата в чл. 40, ал. 3, т. 10 от ЗЗО с оглед синхронизиране със съответните разпоредби от Закона за отбраната и въоръжените сили на Република България;

4. Промяна в чл. 40а, ал. 1 от ЗЗО, като текста „включително тези с двойно гражданство” е заличен с оглед прецизиране на разпоредбата. На основание чл. 33, ал. 1, т. 2 от ЗЗО българските граждани, които са граждани и на друга държава и не живеят постоянно на територията на Република България са извън кръга на задължително осигурените в НЗОК лица, поради което не е необходимо да се освобождават от заплащане на здравноосигурителни вноски по реда на чл. 40а от закона;

5. Създаден е нов § 19п в ПЗР на ЗЗО. Съгласно ал. 1 от тази разпоредба лицата по чл. 40а от закона, които са напуснали страната преди 31.12.2011 г. и не са подали предварително заявление, могат да подадат заявлението в срок до 31.12.2012 г. Към заявлението лицата прилагат декларация по образец, изготвена от НАП, за датата на напускане на страната. Подаването на заявлението и декларацията е уредено в ал. 2 от разпоредбата. Заявлението и декларацията се подават в компетентната ТД на НАП по постоянен адрес на лицето лично, чрез упълномощено лице, по пощата или по електронен път чрез използване на квалифициран електронен подпис на подателя. Това е важна промяна, която ще засегне близо 800 хилади българи, живеещи в чужбина и ще позволи те да могат да се освободят от плащането на здравноосигурителни вноски в България и за стари периоди, ако не са живели по това време в страната. Досега законът не позволяваше освобождаването да става за периоди назад във времето. На практика новите разпоредби облекчават българите, които живеят предимно в чужбина, но все още се водят задължени към здравната система в България.

Допълнителна информация за реда за освобождаване от задължението за плащане на здравни вноски, необходимите документи и попълването на декларацията може да се получи от Информационния център на НАП на телефон 0700 18 700 на цената на градски разговор от цялата страна. Информация може да се получи и на електронната поща на адрес infocenter@nra.bg .

